ET Euroopa Liidu Teataja C 66/29

Teatis teatavate Hiina Rahvavabariigist pärit rauast või terasest kinnitusdetailide impordi suhtes kehtivate dumpinguvastaste meetmete kohta, mis võeti pärast Maailma Kaubandusorganisatsiooni vaidluste lahendamise organi 2011. aasta 28. juulil kinnitusdetailide vaidluses (DS397) vastuvõetud soovitusi ja otsuseid

2012/C 66/06

Teadaanne avaldatakse vastavalt nõukogu määrusele (EÜ) nr 1515/2001 meetmete kohta, mida ühendus võib võtta pärast WTO vaidluste lahendamise organi aruannet dumpingu- ja subsiidiumivastaste meetmete kohta, (1) (edaspidi „WTO võimaldamismäärus”).

28. juulil 2011 võttis WTO vaidluste lahendamise organ (edaspidi „VLO”) vastu apellatsioonikogu aruande ja apellatsioonikogu aruandega muudetud hindamiskogu aruande juhtumi kohta „European Communities — Definitive Anti-Dumping Measures on Certain Iron or Steel Fasteners from China” (Euroopa Ühendused: Lõplik dumpinguvastane meede teatavate Hiinast pärit rauast või terasest kinnitusdetailide kohta) (edaspidi „aruanded”) (2).

Nimetatud aruannetes jõuti muu hulgas järeldusele, et EL ei toiminud kooskõlas järgmiste artiklitega:

— WTO dumpinguvastase lepingu artiklitega 6.10 ja 9.2 seoses määruse (EÜ) nr 1225/2009 (kaitse kohta dumpinguhinnaga impordi eest riikidest, mis ei ole Euroopa Ühenduse liikmed) (3) (edaspidi „ELi dumpinguvastane algmäärus”) artikli 9 lõikega 5 selle määruse kohaldamisel teatavate Hiina Rahvavabariigist pärit rauast või terasest kinnitusdetailide impordi uurimisel (edaspidi „kinnitusdetailide uurimine”);

— WTO dumpinguvastase lepingu artiklitega 6.4, 6.2 ja 2.4 seoses teatavate aspektidega dumpingu määramisel kinnitusdetailide uurimises;

— WTO dumpinguvastase lepingu artikliga 4.1 seoses ELi tootmisharu määratlusega;

— WTO dumpinguvastase lepingu artiklitega 3.1 ja 3.2 seoses dumpinguhinnaga impordi mahu arvestusega kinnitusdetailide uurimises;

— WTO dumpinguvastase lepingu artiklitega 3.1 ja 3.5 seoses põhjusliku seose analüüsiga ning

— WTO dumpinguvastase lepingu artiklitega 6.5 ja 6.5.1 seoses konfidentsiaalse teabe käsitlemisega.

Pärast nõuandekomiteega konsulteerimist on käesoleva teadaande eesmärk algatada WTO võimaldamismäärusel põhinev läbivaatamine ning teavitada huvitatud isikuid sellest, mil viisil võetakse arvesse ülalnimetatud järeldusi seoses kehtivate dumpinguvastaste meetmetega teatavate Hiina Rahvavabariigist pärit rauast või terasest kinnitusdetailide impordi suhtes. Need meetmed kehtestati nõukogu 26. jaanuari 2009. aasta määrusega (EÜ) nr 91/2009 (4) (edaspidi „kinnitusdetailide määrus”) pärast komisjoni uurimist, mis algatati 9. novembril 2007. Uurimisperiood oli 1. oktoobrist 2006 kuni 30. septembrini 2007.

1. Järeldused WTO dumpinguvastase lepingu artiklite 6.10 ja 9.2 suhtes seoses ELi dumpinguvastase algmääruse artikli 9 lõikega 5 selle määruse kohaldamisel kinnitusdetailide uurimisel

ELi dumpinguvastase algmääruse artikli 9 lõikes 5 on sätestatud, et mitteturumajanduslike riikide eksportivatele tootjatele, kelle suhtes ei kohaldata turumajanduslikku kohtlemist vastavalt ELi dumpinguvastase algmääruse artikli 2 lõike 7 punktile c, tuleb kohaldada riigile määratud tollimaksumäära, kui need tootjad ei suuda tõestada, et nad vastavad ELi dumpinguvastase algmääruse artikli 9 lõikes 5 sätestatud individuaalse kohtlemise põhimõtetele.

a) Kehtivate meetmete läbivaatamine

Võttes arvesse aruandeid ja vastavalt WTO võimaldamismäärusele algatab komisjon käesolevaga teatavatele huvitatud isikutele kinnitusdetailide uurimisel osaks saanud kohtlemise läbivaatamise. Läbi vaadatakse nende isikute kohtlemine, kes ei teinud koostööd ega taotlenud individuaalset kohtlemist, kartes nendest toimingutest tulenevat halduskoormust või seda, et nad ei vasta kõigile ELi dumpinguvastase algmääruse artikli 9 lõikes 5 sätestatud nõuetele.

Komisjon kutsub käesolevaga üles kõiki Hiina Rahvavabariigi eksportivaid tootjaid, kelle ekspordi suhtes Euroopa Liitu kohaldatakse praegu dumpinguvastaseid meetmeid teatavate Hiina Rahvavabariigist pärit rauast või terasest kinnitusdetailide importimisel ning kes ei teinud koostööd ega taotlenud individuaalset kohtlemist, kartes nendest toimingutest tulenevat halduskoormust või seda, et nad ei vasta kõigile ELi dumpinguvastase algmääruse artikli 9 lõikes 5 sätestatud nõuetele, ning kes arvavad, et kehtivad meetmed tuleks läbi vaadata, võttes arvesse aruannete juriidilisi tõlgendusi seoses ELi dumpinguvastase algmääruse artikli 9 lõikega 5, taotlema läbivaatamist WTO võimaldamismääruse artikli 1 alusel.

Läbivaadatavad meetmed võidakse tunnistada kehtetuks, neid võidakse täiendada või need võidakse kehtima jätta, et need vastaksid VLO soovitustele ja otsustele.

b) Menetlus ja tähtaeg

Läbivaatamise tegemiseks peavad huvitatud isikud endast märku andma hiljemalt 30 päeva jooksul pärast käesoleva teadaande avaldamist Euroopa Liidu Teatajas ning peavad:

i) väitma, et dumpinguvastased meetmed, mida taotleja ekspordi suhtes Euroopa Liitu kohaldatakse, põhinevad eespool punktis a nimetatud olukorral ning

ii) esitama teabe uurimisperioodil eksporditud koguse kohta Euroopa Liitu ja selle perioodi ekspordihinnad ELi dumpinguvastase algmääruse artikli 2 tähenduses, mille alusel määrati kehtiv dumpinguvastane tollimaks.

Kirjalik läbivaatamistaotlus tuleb saata aadressil:

European Commission Directorate-General for Trade Directorate H — Fasteners investigation Office: N105 04/092 1049 Bruxelles/Brussel BELGIQUE/BELGIË Faks +32 22993704 E-post: TRADE-AD-FASTENERS-DSB@ec.europa.eu

Komisjon töötleb WTO võimaldamismääruse alusel esitatud taotlusi mõistliku aja jooksul. Läbivaatamine algatatakse ainult nõuetekohaselt põhjendatud taotluse korral. Algatamisteade avaldatakse Euroopa Liidu Teataja C seerias.

Läbivaatamist taotlevad isikud peaksid olema teadlikud sellest, et kui läbivaatamise tulemusel on vaja muuta kehtivaid meetmeid, siis võidakse meetmeid kas vähendada või tugevdada.

Kui läbivaatamine on algatatud, jätab komisjon endale õiguse see lõpule viia, isegi kui läbivaatamist taotlenud isik otsustab läbivaatamistaotluse tagasi võtta.

2. Järeldused WTO dumpinguvastase lepingu artiklite 6.4, 6.2 ja 2.4 suhtes seoses teatavate aspektidega dumpingu määramisel kinnitusdetailide uurimises

Võttes arvesse VLO aruandeid kavatseb komisjon avaldada kõigile kinnitusdetailide uurimises osalenud huvitatud isikutele üksikasjalikuma teabe tooteomaduste kohta, mida leiti olevat sobivad, et määrata normaalväärtus, mida kasutati võrdluses asjaomase tootega. Huvitatud isikud võivad kõnealuse taasavaldamise kohta märkusi teha. Saadud märkusi uuritakse ja neist tulenevad järeldused avaldatakse kõigile kinnitusdetailide uurimises osalenud huvitatud isikutele.

3. Järeldused WTO dumpinguvastase lepingu artikli 4.1 suhtes seoses ELi tootmisharu määratlusega

Võttes arvesse VLO aruandeid kavatseb komisjon läbi vaadata liidu tootmisharu määratluse ja selle tootmisharu esindatuse taseme ning teha kindlaks, kas selle tootmisharu kinnitusdetailide toodanguprotsent kogu hinnangulisest toodangust kujutab endast suurt osa vastavalt WTO dumpinguvastasele lepingule, võttes arvesse kõik kehtivad ELi tootjate esildised, kes on need esitanud algatamisteates (5) märgitud tähtajaks. Tulemused avaldatakse kõigile asjaomastele kinnitusdetailide uurimises endast teatanud huvitatud isikutele ja neil on võimalus teha märkusi.

4. Järeldused WTO dumpinguvastase lepingu artiklite 3.1 ja 3.2 suhtes seoses dumpinguhinnaga impordi mahu arvestusega kinnitusdetailide uurimises

Võttes arvesse VLO aruandeid kavatseb komisjon üle vaadata kahjuhindamise, jättes välja impordi, mille puhul dumpingut kindlaks ei tehtud. Tulemused avalikustatakse kõigile asjaomastele kinnitusdetailide uurimises endast teatanud huvitatud isikutele ja neil on võimalus teha märkusi.

5. Järeldused WTO dumpinguvastase lepingu artiklite 3.1 ja 3.5 suhtes seoses põhjusliku seose analüüsiga

Võttes arvesse VLO aruandeid kavatseb komisjon uuesti hinnata, kas dumpinguhinnaga import tekitas kahju liidu tootmisharule, võttes arvesse ELi tootmisharu konkreetse eksporditegevuse, mitte Eurostati üldised ekspordistatistika andmeid. Tulemused avalikustatakse kõigile asjaomastele uurimises endast teatanud huvitatud isikutele ja neil on võimalus teha märkusi.

6. Järeldused WTO dumpinguvastase lepingu artiklite 6.5 ja 6.5.1 suhtes seoses konfidentsiaalse teabe käsitlemisega

Võttes arvesse VLO aruandeid palub komisjon kahel asjaomasel liidu tootjal esitada asjakohased väited selle kohta, miks konfidentsiaalsest teabest ei olnud võimalik koostada mittekonfidentsiaalset kokkuvõtet. Komisjon kavatseb samuti avalikustada Eurostati andmed kogu ELi kinnitusdetailide toodangu kohta sellisel kujul nagu need esialgu esitati. Komisjon annab ettenähtud ajal kõigile uurimises endast märku andnud huvitatud isikutele teada, millal nad võivad tutvuda mittekonfidentsiaalse toimikuga ja esitada märkusi.

7. Muud soovitused ja otsused

Komisjon kavatseb võtta arvesse kinnitusdetailide uurimises osalenud isikute märkusi, kes väidavad, et seoses turumajandusliku kohtlemisega tehtud järelduste avaldamine on neid kahjustanud, või seoses muude VLO soovituste ja otsustega.

Vastavalt WTO võimaldamismääruse artiklile 3 ei oma ükski selle määruse kohaselt läbivaatamise järel võetav meede tagasiulatuvat mõju.

Õigus esitada vahepealse läbivaatamise taotlus ELi dumpinguvastase algmääruse artikli 11 lõike 3 kohaselt jääb muutumatuks.

8. Ärakuulamise eest vastutav ametnik

Huvitatud isikud võivad taotleda kaubanduse peadirektoraadi ärakuulamise eest vastutava ametniku sekkumist. Ärakuulamise eest vastutav ametnik on vahendaja huvitatud isikute ja komisjoni uurimistalituste vahel. Ärakuulamise eest vastutav ametnik tegeleb toimikule juurdepääsu taotlustega, vaidlustega dokumentide konfidentsiaalsuse küsimuses, tähtaegade pikendamise taotlustega ja kolmandate isikute ärakuulamistaotlustega. Ärakuulamise eest vastutav ametnik võib korraldada huvitatud isiku ärakuulamise ja olla vahendajaks, tagamaks, et huvitatud isikud saaksid oma kaitseõigusi täiel määral kasutada.

Taotlus saada ära kuulatud ärakuulamise eest vastutava ametniku juures tuleb esitada kirjalikult ning sellest tuleb selgitada taotluse esitamise põhjused.

Täiendav teave ja kontaktandmed on huvitatud isikutele kättesaadavad kaubanduse peadirektoraadis ärakuulamise eest vastutava ametniku veebisaidil: http://ec.europa.eu/trade/tackling-unfair-trade/hearing-officer/index_en.htm

9. Isikuandmete töötlemine

Uurimise käigus kogutud isikuandmeid töödeldakse vastavalt Euroopa Parlamendi ja nõukogu määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (6).

(1) EÜT L 201, 26.7.2001, lk 10.

(2) WTO, apellatsioonikogu aruanne, AB-2011-2, WT/DS397/AB/R, 15. juuli 2011. WTO, vaekogu aruanne, WT/DS397/R, 29. september 2010. Aruanded on allalaaditavad WTO veebisaidilt aadressil: (http://www.wto.org/english/tratop_e/dispu_e/cases_e/ds397_e.htm).

(3) ELT L 343, 22.12.2009, lk 51.

(4) ELT L 29, 31.1.2009, lk 1.

(5) ELT C 267, 9.11.2007, lk 31.

(6) EÜT L 8, 12.1.2001, lk 1.